På væggen ud mod parken hænger tre gipsrelieffer med titlerne Ornament and Care Relief I, II, III (2021) af Ida Lunden, der er skabt midt i en sorgproces. De er undersøgelser af gravmælet, som små ornamenterede gravmonumenter med indlejrede udsnit af nærvær og daglig omsorg. Ornamenterne vil blive del af en performance med Louise Midjord.

Soil.Sickness.Society handler grundlæggende om, hvordan tre fundamentale, og ofte adskilte systemer, ser ud til at have en direkte effekt på hinanden: Det økologiske system, nervesystemet og det økonomiske system.

Vi lever aktuelt i et samfund, hvor den økonomiske vækstkurve konstant kræves øget, mens de psykiatriske diagnoser og antallet af mennesker der lider af stress, angst og depression er stigende. Samtidig bor vi på en planet, hvor hele det økologiske system er i stadig større ubalance.

Hvor Medicinhaven for Radikal Omsorg i Herregårdshaven undersøger relationen til jorden, så er udstillingen i kunsthallen særligt orienteret omkring menneskelig skrøbelighed, sygdom, sorg og ubalancer, men der rækkes også ud over Rønnebæksholms terræn, i samarbejder med tre lokale institutioner for sygdom og helbredelse, henholdsvis Oringe Psykiatriske Hospital i Vordingborg, der siden 1858 har været hospital for psykisk syge, Næstved Sygehus, der siden 1967 har været fungeret som sygehus for hele Sydsjælland, og Marjatta, bosted for udviklingshæmme - de ved Præstø, der er baseret på Rudolf Steiners pædagogik og menneskesyn (…)

Soil.Sickness.Society rækker på den måde ud over en klassisk og statisk udstilling for kontemplation, og aktiverer både havens potentiale for heling, samfundets institutioner for sygdom, ligesom det omfattende program aktiverer udstillingens emner på forskellige måder.